钦定古今图书集成/明伦汇编/氏族典/第226卷 > 杨宽
## 钦定古今图书集成/明伦汇编/氏族典/第226卷 > 杨宽

按《周书杨宽传》：“宽字景仁，弘农华阴人也。祖恩，魏镇
远将军、河间内史。父钧，博学彊识，举秀才，累迁𢘆州
刺史、怀朔镇将军。卒追封临贞县伯，谥曰恭。宽少有
大志，及长，颇解属文，尢尚武艺。弱冠，除奉朝请，属钧
出镇𢘆州，请从展效，乃改授将军、高阙戍主。时茹茹
既乱，其主阿那瑰来奔，魏帝遣使纳之，诏钧率兵卫”
送，宽亦从，以功拜行台郎中。魏广阳王深与宽素相
委昵，深犯法得罪，宽被逮捕，遇赦得免。除宗正丞。孝
庄践阼，拜通直散骑侍郎，领河南尹丞，行洛阳令。邢
杲反，宽以都督从太宰、上党王元天穆讨平之。就拜
通直散骑常侍，谒孝庄于太行，拜散骑常侍、安东将
军。孝庄反正，拜中军将军、太府卿、华州大中正，封澄
城县伯。尔朱荣被诛，其从弟世隆等还逼京师。进宽
镇北将军、使持节、大都督，随机捍御。世隆北走，宽追
至河内。俄而尔朱兆陷洛阳，囚执孝庄帝。宽还洛不
可，遂自成皋奔梁。至建业，闻孝庄帝弑崩，宽发哀尽
礼。梁武义之，礼送还朝。尔朱仲远启复宽官爵，留为
大行台吏部尚书。孝武初，改授散骑常侍、骠骑将军、
给事黄门侍郎，监内典书事。孝武入关，录从驾勋，进
爵华山郡公。大统初，迁车骑大将军、太子太傅、仪同
三司。三年，使茹茹迎魏文悼后。还拜侍中、都督泾州
诸军事、泾州刺史。五年，除骠骑大将军、开府仪同三
司、都督东雍州诸军事、东雍州刺史。十年，转河州刺
史。梁宜丰侯萧循固守南郑。十七年，宽从大将军达
奚武讨之。军还，除南豳州刺史。魏废帝初，入为尚书
左仆射、将作大监，坐事免。魏恭帝二年，除廷尉卿。世
宗初，拜大将军，别封宜阳县公。除小冢宰，转御正中
大夫。保定元年，除总管梁兴等十九州诸军事、梁州
刺史。其年薨于州。赠华、陕、虞、上、潞五州刺史。谥曰元。
子纪嗣。大象末，官至上仪同大将军、虞部下大夫